钦定古今图书集成/明伦汇编/官常典/第355卷 > 范辂
## 钦定古今图书集成/明伦汇编/官常典/第355卷 > 范辂

按《明外史》本传：“辂字以载，桂阳人。正德六年进士。授
行人，除南京御史。武宗久无子，辂偕同官请择宗室
贤者育宫中，以宋仁宗为法，不报。先后劾中官黎安、
刘琅及卫官简文王忠罪。又论马姬有娠，不当入宫，
语皆切直。寻命清军江西。宁王宸濠宠伶人秦荣，僭
拟如王居，辂劾治之。又极论镇守江西太监毕真罪”，
条其贪虐十五事，疏留不下。宸濠令诸司以朝服见，
辂不可，抗章言：“高帝定制，王府属僚称官，其后始称
臣。馀文武及京官出使者称官。出使者相见以便服。
今天下王府制未画一，臣以为尊无二上。凡不称臣
者，皆不宜具朝服，以严大防。”甫下礼官议，宸濠遽驰
疏争之。礼官不敢决。诏廷议，始请如辂言。宸濠乃怨
辂，而真衔次骨，摭他事诬之，遂逮下诏狱。南京御史
曹鍷等救，不听。值武宗巡幸，淹系经年。至十四年四
月，竟谪龙州宣抚司经历。未几，宸濠反，真谋逆诛。御
史谢源、伍希儒等交章请召辂。世宗初，复故官，俄迁

左、右布政使。卒官。